GULF ผนึก “ซีพี” ลุย “โซลาร์” โคราช เพิ่มฐานลูกค้า-สร้างมูลค่าธุรกิจเต็มสูบ
GULF ร่วมทุน “เครือซีพี” จัดตั้งบ.ร่วมทุน “เอจี โคราช” เดินหน้าขยายธุรกิจ “พลังงานแสงอาทิตย์” ในจ.นครราชสีมา
GULF ร่วมทุน “เครือซีพี” จัดตั้งบ.ร่วมทุน “เอจี โคราช” เดินหน้าขยายธุรกิจ “พลังงานแสงอาทิตย์” ในจ.นครราชสีมา
15 ก.พ. 2565

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า เมื่อวันที่ 14 กุมภาพันธ์ 2565 บริษัท กัลฟ์ 1 จำกัด (GULF1) ซึ่งเป็นบริษัทย่อยที่บริษัทฯ ถือหุ้นในสัดส่วน 99.99% ดำเนินธุรกิจพลังงานแสงอาทิตย์และ บริษัท อัลเตอร์วิม จำกัด (Altervim) ซึ่งเป็นบริษัทที่ประกอบธุรกิจเกี่ยวกับพลังงานหมุนเวียน ถือหุ้นโดยบริษัท เครือเจริญโภคภัณฑ์ จำกัด (เครือเจริญโภคภัณฑ์) ในสัดส่วน 99.99% ได้ร่วมกันจัดตั้ง บริษัท เอจี โคราช จำกัด (AG Korat) เพื่อดำเนินธุรกิจพลังงานแสงอาทิตย์ซึ่งรวมถึง พลังงานแสงอาทิตย์บนหลังคา (Solar Rooftop) และพลังงานแสงอาทิตย์บนพื้นดิน (Solar Farm)
โดยมีกลุ่มลูกค้าเป้าหมายเป็นลูกค้าโรงงานอุตสาหกรรม และลูกค้าภาคธุรกิจ ที่ตั้งอยู่ในจังหวัดนครราชสีมาซึ่งบริษัทร่วมทุนดังกล่าว โดย GULF1 และ Altervim ถือหุ้นแห่งละ 50%
สำหรับความร่วมมือทางธุรกิจในครั้งนี้เป็นการผนึกความแข็งแกร่งของทั้งสองกลุ่มบริษัท โดยบริษัทฯ มีความชำนาญในธุรกิจผลิตไฟฟ้าและธุรกิจโครงสร้างพื้นฐาน รวมถึงมีโรงไฟฟ้าพลังงานหมุนเวียนทั้งในและต่างประเทศ และเครือข่ายทางธุรกิจที่กว้างขวาง ในขณะที่เครือเจริญโภคภัณฑ์ เป็นกลุ่มธุรกิจขนาดใหญ่ในประเทศไทย ที่มีธุรกิจหลักทางด้านอาหาร การเกษตร และค้าปลีก และมีฐานการผลิตขนาดใหญ่ในจังหวัดนครราชสีมา ซึ่งความร่วมมือดังกล่าวจะช่วยเพิ่มศักยภาพในการขยายฐานลูกค้าและเพิ่มมูลค่าทางธุรกิจให้กับทั้งสองกลุ่มบริษัทฯ
นอกจากนี้ การจัดตั้งบริษัทร่วมทุนดังกล่าว เป็นไปตามนโยบายของบริษัทฯ ที่มุ่งเน้นการลงทุนในธุรกิจพลังงานหมุนเวียนเพื่อให้สอดคล้องกับนโยบายภาครัฐและทิศทางพลังงานโลกที่มีเป้าหมายในการลดปริมาณการปล่อยก๊าซเรือนกระจกเพื่อต่อต้านผลกระทบเชิงลบที่เกิดจากการเปลี่ยนแปลงสภาพภูมิอากาศ